Sultan Sulejmanova džamija (Blagaj)

**Sultan Sulejmanova** ili **Careva džamija** smještena je u Blagaju kod Mostara. Proglašena je za nacionalni spomenik Bosne i Hercegovine.

## Historija 
Izgrađena je 1519/20. na ime sultana Sulejmana I Zakonodavca, što se vidi iz natpisa u stihovima uklesanog na kamenoj ploči iznad vrata. Džamija i njeni službenici izdržavali su se iz prihoda vakufa ove džamije, koje je dotirala država. Ubraja se u jednu od najstarijih potkupolnih džamija u Bosni i Hercegovini. Nekad je bila potkupolna, a u 19. stoljeću, kada se kupola srušila, izvršena je rekonstrukcija i napravljena je drvena kupola, koja leži na osmougaonom tamburu. Rekonstrukcija je izvedena 1892. prema projektnoj dokumentaciji koju je izradio austro-ugarski arhitekt Maximilian David. Iznad vrata je u pet redova na kamenoj ploči veličine 60 × 70&nbsp;cm uklesan natpis u stihovima na turskom jeziku o popravci džamije pisan *nesh* pismom. Objekat je zadržao karakteristike jednoprostorne potkupolne džamije.

## Opis 
Vanjski gabariti džamije su 16,9 m × 12,75 m, zajedno sa sofama. Unutrašnji centralni prostor kvadratnog je oblika dimenzija 10,8 × 10,8 m. Zidovi su kameni, debljine 1 m, malterisani izvana i iznutra.

Mihrab je u jugoistočnom zidu, okrenut prema kibli; širok je 1 m, visok 2 m, a udubljen 50&nbsp;cm. S tri strane uokviren je kamenim ramom, koji je slijeva i zdesna udaljen od mihraba 50&nbsp;cm, a s gornje strane 1 m. Bojen je akrilnim bojama i rađen šablonskom ornamentikom. Iznad mihraba je izveden kaligrafski natpis (početak kuranskog ajeta) koji govori o Merjem.

Desno od mihraba je raskošno dekorirani kameni minber, dužine 3,95 m, širine 1 m, a visine 5,75 m. Mahfil je lijevo od ulaznih vrata. Konstrukcija mu je drvena i oslonjena je na dva masivna drvena stuba. Dug je 4,3 m, a širok 3 m.

Munara je izgrađena od klesanog kamena. Nije žbukana. U nju se ulazi sa sofe. Baza joj je osmougaona, a tijelo 16-ugaono. Visoka je 20 m. Šerefe je na 15,5 m. Krov je kameni, u obliku kupe. Uz džamiju su abdesthana i harem.

Sultan Sulejmanova (Careva) džamija proglašena je nacionalnom spomenikom Bosne i Hercegovine.

## Reference 
## Literatura 
* Ekrem Hakki Ayverdi, *Avrupada Osmanli Mimari Eserleri, Yugoslavya II*, knjiga III, Istanbul, 2000.
* Alija Bejtić, *Prilozi za orijentalnu filologiju i istoriju jugoslovenskih naroda pod turskom vladavinom, III–IV, 1952–1953, "Veselin Masleša", Sarajevo
* Evlija Čelebija, *Putopis*, "Sarajevo Publishing", 1996.
* Hivzija Hasandedić, "Prilozi za istoriju Blagaja na Buni u doba turske vladavine", *GDIBiH*, god. XIV, 1970–1971, Sarajevo, 1973.
* Hivzija Hasandedić, *Glasnik vrhovnog islamskog starješinstva u SFRJ*, Sarajevo, str. 18, 1976.
* Ismet Kasumović, *Školstvo i obrazovanje u bosanskom ejaletu za vrijeme osmanske uprave*, Islamski kulturni centar Mostar, 1999.
* Hamdija Kreševljaković i Hamdija Kapidžić, "Stari hercegovački gradovi", *Naše starine*, br. 2, str. 9–10, 1954.
* Hamdija Kreševljaković, "Esnafi i obrti u Bosni i Hercegovini 1463–1871", *Izabrana djela II*, Sarajevo, 1971, str. 280–281.
* Ibrahim Krzović, *Arhitektura Bosne i Hercegovine 1878–1918*, Umjetnička galerija Bosne i Hercegovine, Sarajevo, 1987.
* Mehmed Mujezinović, *Islamska epigrafika Bosne I Hercegovine*, knjiga 2, treće izdanje, biblioteka "Kulturno naslijeđe", "Sarajevo Publishing", 1998.
* Nermina Mujezinović, "Blagaj kod Mostara", *Hercegovina'', br. 11–12, Mostar, 2000.
  
## Vanjski linkovi 
*Zvanični sajt Medžlisa IZ Mostar
* Zvanični sajt Grada Mostara 
* Zvanični sajt Komisije za nacionalne spomenike Bosne i Hercegovine

Kategorija:Džamije u Mostaru
Kategorija:Nacionalni spomenici u Mostaru